“ทริส” คงอันดับเครดิตองค์กร-หุ้นกู้ CPF ระดับ “A+” สะท้อนศักยภาพผู้นำธุรกิจอาหาร
"ทริส" คงอันดับเครดิตองค์กร-หุ้นกู้ CPF ระดับ "A+" สะท้อนศักยภาพผู้นำธุรกิจอาหาร
"ทริส" คงอันดับเครดิตองค์กร-หุ้นกู้ CPF ระดับ "A+" สะท้อนศักยภาพผู้นำธุรกิจอาหาร
2 เม.ย. 2563

ทริสเรทติ้ง คงอันดับเครดิตองค์กรและหุ้นกู้ไม่ด้อยสิทธิ ไม่มีหลักประกันของ บริษัท เจริญโภคภัณฑ์อาหาร จำกัด (มหาชน) หรือ CPF ที่ระดับ “A+” สะท้อนสถานะความเป็นผู้นำในธุรกิจเกษตรอุตสาหกรรมและอาหารของไทย ตลอดจนมีฐานการผลิตในหลายประเทศ การมีสินค้าและตลาดที่หลากหลาย
ขณะเดียวกันยังได้จัดอันดับเครดิตให้แก่หุ้นกู้ไม่ด้อยสิทธิไม่มีหลักประกันชุดใหม่ในวงเงินไม่เกิน 25,000 ล้านบาทของบริษัทที่ระดับ A+ โดยซีพีเอฟจะนำเงินไปใช้สำหรับเป็นเงินทุนหมุนเวียน และ/หรือสำหรับการลงทุนของกิจการ และ/หรือชำระคืนหนี้เดิมของบริษัท และ/หรือให้กู้ยืมแก่บริษัทย่อยของบริษัท
อย่างไรก็ตาม จุดแข็งดังกล่าวถูกลดทอนลงบางส่วนจากระดับหนี้สินที่สูงของบริษัท ตลอดจนความผันผวนของราคาผลิตภัณฑ์ของบริษัทซึ่งเป็นสินค้าโภคภัณฑ์ รวมทั้งความเสี่ยงจากโรคระบาด และการเปลี่ยนแปลงกฎระเบียบของประเทศผู้นำเข้า ตลอดจนภาวะเศรษฐกิจที่ซบเซาเป็นเวลานาน
ทั้งนี้ทริสเรทติ้งได้ออกประกาศเครดิตพินิจแนวโน้ม “ลบ” เมื่อวันที่ 13 มีนาคม 2563 เป็นผลสืบเนื่องมาจากการประกาศการลงทุนของซีพีเอฟในกลุ่มเทสโก้เอเซีย โดยคาดว่ากระบวนการซื้อกิจการจะแล้วเสร็จภายในปลายปี 2563  ทั้งนี้ขึ้นอยู่กับเงื่อนไขที่ต้องบรรลุก่อนที่ระบุในสัญญาซึ่งรวมถึงการได้รับความเห็นชอบจากหน่วยงานกำกับดูแลที่เกี่ยวข้อง
ด้าน นายประสิทธิ์ บุญดวงประเสริฐ ประธานคณะผู้บริหาร CPF เปิดเผยว่า ผลการดำเนินงานในปีนี้ น่าจะเป็นไปตามเป้าหมาย ผลกระทบจากภาวะวิกฤตไวรัสโควิด-19 ที่อาจมีต่อเศรษฐกิจทั่วโลก อาจมีผลกระทบต่อการดำเนินงานไม่มากเนื่องจากบริษัทเป็นผู้ผลิตอาหารซึ่งเป็นสินค้าจำเป็น บริษัทในฐานะหนึ่งในผู้ผลิตสินค้าเนื้อสัตว์และอาหารคุณภาพด้วยมาตรฐานปลอดภัย
อีกทั้งยืนยันว่าคนไทยจะมีอาหารมั่นคงเพียงพอโดยไม่ขาดแคลน และให้คำมั่นว่าจะผลิตอาหารและดูแลการจัดจำหน่ายขนส่งอาหารอย่างเต็มกำลังและเต็มประสิทธิภาพด้วยมาตรฐานการป้องกันการแพร่ระบาดของเชื้อโรคอย่างเคร่งครัด โดยยังคงเดินหน้า “โครงการส่งอาหารจากใจ ร่วมต้านภัยโควิด-19” ซึ่งปัจจุบันได้ดำเนินการมอบให้กับบุคลากรทางการแพทย์ในโรงพยาบาลกว่า 70 แห่ง และกลุ่มบุคคลที่ต้องเฝ้าระวังกว่า 10,000 คนแล้ว